નવસારીમાં દુધિયા તળાવ નજીક આવેલી ટેકનિકલ સ્કૂલ સામે સિટી સેન્ટરના નામે શોપિંગ સેન્ટર છે. હાલમાં સિટી સેન્ટર બનાવવામાં આવ્યું છે. અહી કેટલીક દુકાનો ચાલુ થઈ ગઈ છે તથા ટ્યૂશન કલાસ પણ ચાલે છે. સિટી સેન્ટર બિલ્ડિંગમાં પાર્કિંગ બેઝમેન્ટમાં છે. જ્યાં આજે શુક્રવારે સવારે ટ્યૂશનમાં આવેલા વિદ્યાર્થીઓએ બાઈક, સ્કૂટરો પાર્ક કર્યા હતા. સવારે 7 વાગ્યાના અરસામાં બેઝમેન્ટ પાર્કિંગમાંથી ધુમાડો આવવાનુ શરૂ થયો હતો. પાર્કિગમાં સ્કૂટરમાં લાગેલી આગ ત્યાં પહોંચેલા વિદ્યાર્થીએ જોઈ હોવાનું જાણવા મળે છે. આગ લાગ્યાની ખબર પડતા તુરંત નવસારી પાલિકાના ફાયરબ્રિગેડને જાણ કરાતા ત્રણેક બંબા સ્થળ ઉપર આવી ગયા હતા. બેઝમેન્ટમાં ત્રણેક સ્કૂટર આગની લપેટમાં આવી જતા ધુમાડાના ગોટેગોટા ફેલાયા હતા. બેઝમેન્ટમાં આગ હોવા છતાં ધુમાડો ત્રીજા માળ સુધી પ્રસરી ગયો હતો. ફાયરબ્રિગેડના જવાનોએ સ્થળ ઉપર અડધાથી પોણો કલાક કામગીરી કરી આગને કાબૂમાં લીધી હતી. જોકે દરમિયાન ત્રણેક સ્કૂટર સંપૂર્ણ રીતે બળીને ખાખ થઈ ગયા હતા. અન્ય એક-બે સ્કૂટરને સાધારણ નુકસાની થઈ હતી.